ตลอดสัปดาห์นี้หลายพื้นที่ยังคงมีฝนตกต่อเนื่อง โดยเฉพาะภาคเหนือควรเฝ้าระวังน้ำหลาก
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยตลอดสัปดาห์นี้ ( 2- 8 ส.ค. 64 ) ว่า ช่วงสัปดาห์นี้ยังคงมีฝนตกต่อเนื่องในหลายพื้นที่แต่มีปริมาณน้อย ส่วนใหญ่ฝนจะตกในช่วงเวลาบ่ายค่ำ โดยภาคเหนือ ปริมาณฝนร้อยละ 60-70 ของพื้นที่และมีฝนตกหนักบางแห่ง ขณะที่ภาคตะวันออกเฉียงเหนือ ภาคกลางและภาคตะวันออก ปริมาณฝนร้อยละ 40-60 ของพื้นที่ ส่วนภาคใต้ ปริมาณฝนร้อยละ 60 -70  ของพื้นที่ มีฝนตกหนักบางแห่งเช่นกัน คลื่นลมในทะเลสูง 2- 3 เมตร ชาวเรือควรเดินเรือด้วยความระมัดระวังและเรือเล็กควรงดออกจากฝั่งในช่วงตลอดสัปดาห์นี้ ประชาชนที่อาศัยอยู่ในภาคเหนือตอนบนควรเฝ้าระวังฝนตกหนักสะสม อาจเกิดน้ำหลากได้ผู้อำนวยการกองพยากรณ์อากาศ กรมอุตุนิยมวิทยา กล่าวด้วยว่า สัปดาห์นี้ทะเลจีนใต้และอันดามันยังไม่มีพายุใดๆเกิดขึ้น ซึ่งตลอดเดือนสิงหาคมนี้จะมีฝนตกพอประมาณในช่วงต้นดือนและจะเริ่มมีฝนตกชุกในช่วงปลายเดือน